Pa gevonnis wat sy 4 kinders met byl, klip vermoor | Netwerk24
Deur Marietie Louw-Carstens 04 Junie 2021 15:51
'n Prokureur van Limpopo wat sy vier kinders verlede jaar vermoor het, kan nie gerehabiliteer word nie en is Vrydag tot vier keer lewenslange tronkstraf gevonnis.
Lucas Phasha (52) was op parool toe hy in Februarie verlede jaar drie van sy vier kinders, Katlego (9), Joyce (7) en Tshepo (5), met 'n byl doodgekap het.
Hy het sy jongste dogter, Adele (3), se kop met 'n groot klip verbrysel.
Sylvia Phasha by haar vier kinders, Katlego, Lucas, Joyce en Adele, wat deur hul pa vermoor is.
Die kinders se lyke is tussen bosse op 'n klipkoppie in Ga-Phasa naby Mecklenburg versteek, nie ver van Phasha se huis nie.
Regter Gerrit Muller het Vrydag in die hooggeregshof in Polokwane die moorde op die vier Phasha-kinders as gruwelik en skokkend beskryf.
Hy het Phasha op elk van die vier aanklagte van moord skuldig bevind. Hy het gesê Phasha kan nie gerehabiliteer word nie.
Phasha het in 2008 'n tienerseun doodgeskiet en het tronkstraf vir die moord uitgedien. Hy was uit op parool toe hy verlede jaar sy kinders vermoor het.
Lucas Phasha (52) Vrydag in die hooggeregshof in Polokwane.
Phasha het op Facebook verskeie boodskappe geskryf waarin hy sy vrou, Sylvia, van verhoudings met ander mans beskuldig het.
In een van die boodskappe het hy geskryf: "Ek is moeg daarvoor om alleen by die kinders te bly."
Phasha het die dag nadat hy die kinders vermoor het aan 'n buurman vertel dat hy hulle doodgemaak het.
Adele Phasha (3) is verlede jaar deur haar pa, Lucas, in Limpopo vermoor.
Sylvia het in die verhoor teen hom getuig. Sy is erg getraumatiseerd deur die moorde op haar kinders en die hof moes etlike kere verdaag omdat sy te ontsteld was om met haar getuienis voort te gaan.
Nkakareng Rakgoale, LUR vir maatskaplike ontwikkeling in Limpopo, het Vrydag die hofsitting bygewoon en gesê mense soos Phasha moet permanent uit die samelewing verwyder word.